邀月亭
作者：馬存
朝代：宋

paragraphs: 亭上十分綠醑酒，盤中一筯黄金雞。
滄溟東角邀姮娥，水輪碾上青琉璃。
天風灑掃浮雲沒，千巖萬壑瓊瑤窟。
桂花飛影入盞來，傾下胸中照清骨。
玉兔擣藥與誰餐，且與豪客留朱顔。
朱顔如可留，恩重如丘山。
爲君殺卻蝦蟆精，腰間老劍光芒寒。
舉酒勸明月，聽我歌聲發。
照見古人多少愁，更與今人照離別。
我曹自是高陽徒，肯學羣兒嘆圓缺。